ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3154/97 υποβολή: Mark Watts (PSE) προς την Επιτροπή (13 Οκτωβρίου 1997)

Θέμα: Γενετικά τροποποιημένοι σπόροι κράμβης

Είναι σε θέση η Επιτροπή να με ενημερώσει για τις τελευταίες εξελίξεις όσον αφορά τα πειράματα με τους γενετικά τροποποιημένους σπόρους κράμβης, καθώς και για το πότε και πού τα αποτελέσματα των πειραμάτων αυτών θα διατεθούν στο ευρύ κοινό;

Απάντηση της κας Bjerregaard εξ ονόματος της Επιτροπής (12 Νοεμβρίου 1997)

Βάσει της οδηγίας 90/220/ΕΟΚ για την σκόπιμη ελευθέρωση γενετικώς τροποποιημένων οργανισμών στο περιβάλλον ((ΕΕ L 117 της 8.5.1990. )), απαιτείται συγκατάθεση πριν από την ελευθέρωση γενετικώς τροποποιημένων φυτών για σκοπούς έρευνας και ανάπτυξης. Η διαδικασία του συστήματος συγκατάθεσης για την εν λόγω ελευθέρωση διεξάγεται σε επίπεδο κράτους μέλους από την αρμόδια αρχή, η οποία διορίζεται δυνάμει της οδηγίας. Η Επιτροπή δεν εμπλέκεται στην εν λόγω διαδικασία, αλλά ενημερώνεται από την αρμόδια αρχή, υπό μορφή περίληψης της εκάστοτε γνωστοποίησης, την οποία επίσης διαβιβάζει στα άλλα κράτη μέλη. Η Επιτροπή ενημερώθηκε κατά τα τέλη του Σεπτεμβρίου του 1997 για 251 τέτοιες ελευθερώσεις από το Βέλγιο, τη Δανία, τη Γερμανία, την Ισπανία, τη Γαλλία, τις Κάτω Χώρες, τη Φινλανδία, τη Σουηδία και το Ηνωμένο Βασίλειο, συμπεριλαμβανομένης της ελευθέρωσης σπόρων ελαιοκράμβης.

Βάσει του άρθρου 8 της οδηγίας, οι γνωστοποιούντες που πραγματοποιούν την ελευθέρωση υποχρεούνται να διαβιβάζουν στην αρμόδια αρχή τα αποτελέσματα της ελευθέρωσης που σχετίζονται με τους κινδύνους για την ανθρώπινη υγεία και το περιβάλλον. Δεν υπάρχει απαίτηση στην οδηγία να θέτουν τα κράτη μέλη τις εν λόγω εκθέσεις στη διάθεση του ευρέος κοινού. Ορισμένα κράτη μέλη, συμπεριλαμβανομένου του Ηνωμένου Βασιλείου, όντως θέτουν τέτοιες εκθέσεις στη διάθεση του κοινού μέσω γραφείων πληροφοριών που έχουν συσταθεί γι' αυτό το σκοπό. Εάν κάποιος από το κοινό επιθυμεί να λάβει πληροφορίες για τα αποτελέσματα της ελευθέρωσης σπόρων ελαιοκράμβης, σε σχέση με τους κινδύνους για την ανθρώπινη υγεία και το περιβάλλον, πρέπει να ζητήσει πληροφορίες από το σχετικό γραφείο πληροφοριών στο αντίστοιχο κράτος μέλος 7 κατάλογος των εν λόγω γραφείων αποστέλλεται πάραυτα στο Αξιότιμο Μέλος και στην Γραμματεία του Ευρωπαϊκού Κοινοβουλίου.
ΓΡΑΠΤΗ ΕΡΩΤΗΣΗ E-3235/97 υποβολή: Νικήτας Κακλαμάνης (UPE) προς την Επιτροπή (20 Οκτωβρίου 1997)

Θέμα: Χρηματοδότηση τρίτων χωρών από Προγράμματα της Ε.Ε. για τα κράτη μέλη

Ενώ η Κατηγορία ΙΙΙ («εσωτερικές πολιτικές») των Δημοσιονομικών Προοπτικών έχει σκοπό να στηρίξει τις δραστηριότητες των κρατών μελών της Ε.Ε., εντούτοις εγκρίνονται συνεχώς Κανονισμοί και χρηματοδοτούνται τρίτες ως προς την Ε.Ε. χώρες από Προγράμματα που είναι σχεδιασμένα και αφορούν τις ανάγκες των κρατών μελών της Ένωσης. Αυτό γίνεται, παρόλο που υπάρχει ήδη η Κατηγορία IV («Τρίτες Χώρες»), η οποία αφορά αποκλειστικά τα κράτη εκτός Ε.Ε., και τα οποία ήδη χρηματοδοτούνται γενναιόδωρα από αυτήν.

Θα επιθυμούσα να πληροφορηθώ από την Ευρωπαϊκή Επιτροπή τους λόγους του παραπάνω φαινομένου, καθώς και αν εξετάζει το ενδεχόμενο να περιορίσει τις μεταβιβάσεις πόρων προς τις εκτός Ε.Ε. χώρες από Προγράμματα που αποστολή έχουν να καλύψουν τις ήδη σημαντικότατες ανάγκες μέσα στην ίδια την Ένωση.

Συμπληρωματική απάντηση του κ. Liikanen εξ ονόματος της Επιτροπής (18 Δεκεμβρίου 1997)

Πολλά κοινοτικά προγράμματα στους τομείς της παιδείας, της κατάρτισης και της νεολαίας (Leonardo da Vinci, Socrates, Νέοι για την Ευρώπη), υπαγόμενα στην κατηγορία 3 (εσωτερικές πολιτικές) των δημοσιονομικών προοπτικών, έχουν πρόσφατα ανοιχθεί στη συμμετοχή συνδεδεμένων τρίτων χωρών.

Το προοδευτικό άνοιγμα των κοινοτικών προγραμμάτων στη συμμετοχή συνδεδεμένων τρίτων χωρών θεωρείται ως σημαντικό στοιχείο της προετοιμασίας τους για μια ενδεχόμενη προσχώρηση στην Κοινότητα. Μια τέτοιου είδους συνεργασία προσφέρει στις συνδεδεμένες χώρες και στους πολίτες τους τη δυνατότητα να εξοικειωθούν με τις πολιτικές και τις μεθόδους εργασίας της Κοινότητας, διευκολύνοντας με τον τρόπο αυτό την υιοθέτηση του κοινοτικού κεκτημένου στους διάφορους τομείς.

Οι χρηματοδοτικοί μηχανισμοί έχουν σχεδιασθεί έτσι ώστε το κόστος της συμμετοχής των συνδεδεμένων τρίτων χωρών να καλύπτεται από τις δικές τους συνεισφορές, οι οποίες καταβάλλονται ετησίως στο γενικό προϋπολογισμό των Κοινοτήτων σύμφωνα με τους όρους και τις λεπτομέρειες συμμετοχής. Τα συμπληρωματικά αυτά έσοδα, που καταλογίζονται αποκλειστικά για την κάλυψη των δαπανών συμμετοχής, προστίθενται στους πόρους της κατηγορίας 3 των δημοσιονομικών προοπτικών.

Σε ορισμένες περιπτώσεις, οι διατάξεις προβλέπουν τη δυνατότητα συμπλήρωσης της συνεισφοράς των τρίτων χωρών με κοινοτικούς πόρους. Οι συμπληρώσεις αυτές καλύπτονται από πόρους της κατηγορίας 4 (ιδίως από το πρόγραμμα PHARE) αντί της κατηγορίας 3.

Τοιουτοτρόπως, οι πιστώσεις που προβλέπονται για τη χρηματοδότηση προγραμμάτων, των οποίων ο αρχικός προορισμός είναι να ανταποκριθούν στις εσωτερικές ανάγκες της Κοινότητας, δεν θίγονται από τη συμμετοχή τρίτων χωρών στα ίδια αυτά προγράμματα.
ΓΡΑΠΤΗ ΕΡΩΤΗΣΗ E-3370/97 υποβολή: Cristiana Muscardini (NI) προς την Επιτροπή (22 Οκτωβρίου 1997)

Θέμα: Δημιουργία λατομείου στη θέση Pittolo (PC)

Γνωρίζει η Επιτροπή το γεγονός ότι στη θέση Pittolo, στην επαρχία της Piacenza, προχωρούν οι διαδικασίες, σε μια ζώνη πλήρως κατοικημένη και με εμπορική δραστηριότητα στον τομέα των τροφίμων, για τη δημιουργία ενός λατομείου;

Μια πρωτοβουλία αυτού του είδους θα έχει προφανώς επιπτώσεις για το περιβάλλον και οχλήσεις για τους κατοίκους, προκαλώντας επιβαρύνσεις στο επίπεδο της ηχορύπανσης και της κυκλοφορίας.

Προτίθεται η Επιτροπή να εξακριβώσει εάν η ανωτέρω πρωτοβουλία έρχεται σε αντίθεση με τις ευρωπαϊκές ρυθμίσεις στον τομέα αυτό;

Απάντηση της κας Bjerregaard εξ ονόματος της Επιτροπής (13 Νοεμβρίου 1997)

Η Επιτροπή δεν είναι ενήμερη για τα γεγονότα που εκθέτει το Αξιότιμο Μέλος του Κοινοβουλίου.

Η Επιτροπή θα παρέμβει ενώπιον των αρμόδιων ιταλικών αρχών προκειμένου να της διαβιβαστούν οι παρατηρήσεις τους και δεν θα παραλείψει να διασφαλίσει την τήρηση του κοινοτικού δικαίου.
ΓΡΑΠΤΗ ΕΡΩΤΗΣΗ E-3076/97 υποβολή: Amedeo Amadeo (NI) προς την Επιτροπή (2 Οκτωβρίου 1997)

Θέμα: Πρόσβαση στο επάγγελμα του οδικού μεταφορέα

Η ερώτηση αφορά την «Πρόταση οδηγίας του Συμβουλίου που τροποποιεί την οδηγία 96/26/ΕΚ για την πρόσβαση στο επάγγελμα του οδικού μεταφορέα εμπορευμάτων και επιβατών και την αμοιβαία αναγνώριση των διπλωμάτων, πιστοποιητικών και άλλων τίτλων με σκοπό να διευκολυνθούν οι εν λόγω μεταφορείςστην άσκηση του επαγγέλματός τους στις εθνικές και διεθνείς μεταφορές» (έγγρ. COM(97) 0025 τελικό - 97/0029 SYN) ((ΕΕ C 95 της 24.3.1997, σελ. 66. )): Η εν λόγω πρόταση αποσκοπεί στην εναρμόνιση των όρων πρόσβασης στο επάγγελμα του οδικού μεταφορέα καθώς και στην ενίσχυση της αγοράςτων οδικών μεταφορών.

Εφιστάται η προσοχή στην αυξανόμενη συμμετοχή των μεταφορέων σε διμερείς σχέσεις εμπορίου αγαθών και επιβατών το οποίο πραγματοποιείται μεταξύ των κρατών μελών και των ΧΚΑΕ. Στο πνεύμα της εναρμόνισης, στόχος που εξακολουθεί να επιδιώκεται από την ΕΕ, και προς αποφυγήν πρακτικών που μπορούν να οδηγήσουν σε στρέβλωση του ανταγωνισμού, καθώς επίσης και για την προώθηση ίσων όρων για όλους, ζητείται από την Επιτροπή να εξετάσει επειγόντως το ενδεχόμενο διεύρυνσης του πεδίου εφαρμογής της εν λόγω οδηγίας και στους μεταφορείς που είναι εγκατεστημένοι στις ΧΚΑΕ που συμμετέχουν σε διμερές εμπορικές σχέσεις με τα κράτη μέλη.

Απάντηση του κ. Kinnock εξ ονόματος της Επιτροπής (17 Νοεμβρίου 1997)

Στη Λευκή Βίβλο της με τίτλο «Προπαρασκευή των συνδεδεμένων χωρών τη Κεντρικής και Ανατολικής Ευρώπης για την ολοκλήρωσή τους στην εσωτερική αγορά της Ένωσης» ((COM(95)163 τελικό. )), η Επιτροπή επισήμανε ορισμένα καθοριστικής σημασίας μέτρα προκειμένου να εστιαστεί η προσοχή των χωρών αυτών στα θέματα που συμβάλλουν περισσότερο στη διαδικασία της νομοθετικής προσέγγισης. Η οδηγία 96/26/ΕΚ για την πρόσβαση το επάγγελμα του οδικού μεταφορέα εμπορευμάτων και επιβατών ((ΕΕ L 124 της 23.5.1996. )) θεωρήθηκε ως ένα από τα ως άνω καθοριστικής σημασίας μέτρα και η προτεινόμενη οδηγία για την τροποποίηση της οδηγίας αυτής κρίνεται ότι ανήκει επίσης στην εν λόγω κατηγορία. Οκτώ από τις χώρες της Κεντρικής και Ανατολικής Ευρώπης έχουν δηλώσει ότι θα εναρμονίσουν τις νομοθεσίες τους προς την οδηγία αυτή έως την 1η Ιανουαρίου 1998.
ΓΡΑΠΤΗ ΕΡΩΤΗΣΗ E-3569/97 υποβολή: Frιdιric Striby (I-EDN) προς την Επιτροπή (13 Νοεμβρίου 1997)

Θέμα: Χρόνια δηλητηρίαση των προβάτων από χαλκό

Υφίστανται κοινοτικοί κανόνες που καθορίζουν ανώτατα όρια πέραν των οποίων θεωρείται ότι υπάρχει χρόνια δηλητηρίαση των προβάτων από χαλκό;

Εάν όχι, δεν θεωρεί η Επιτροπή αναγκαίο να εναρμονίσει τα ανώτατα όρια εις τρόπον ώστε να αναγνωρίζεται σε όλες τις ευρωπαϊκές χώρες το ίδιο ποσοστό δηλητηρίασης;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-3568/97 και E-3569/97 (17 Δεκεμβρίου 1997)

Η Επιτροπή, ελλείψει διευκρινήσεων που θα της επιτρέψουν να διεξαγάγει τις απαραίτητες έρευνες σχετικά με το εν λόγω πρόβλημα, αδυνατεί δυστυχώς να απαντήσει επί του παρόντος στην ερώτηση. Παρακαλεί, συνεπώς, το Αξιότιμο Μέλος του Κοινοβουλίου να διευκρινίσει περαιτέρω τη διατύπωση.
ΓΡΑΠΤΗ ΕΡΩΤΗΣΗ E-2966/97 υποβολή: Helwin Peter (PSE) προς την Επιτροπή (17 Σεπτεμβρίου 1997)

Θέμα: Σχεδιαζόμενη κατασκευή πρατηρίου εργοστασίου στο Zwibrόcken

Προτίθεται η Επιτροπή να κινήσει διαδικασία ελέγχου ή να ζητήσει τη γνώμη των αρμοδίων υπηρεσιών μετά από πληροφορίες που έλαβε ως προς το ότι η πώληση οικοπέδου στους επενδυτές που πρόκειται να εγκαταστήσουν πρατήριο εργοστασίου στην περιοχή του πρώην στρατιωτικού αεροδρομίου στο Zwibrόcken επιδοτήθηκε παράνομα από τις δημόσιες αρχές;

Απάντηση του κ. Van Miert εξ ονόματος της Επιτροπής (7 Οκτωβρίου 1997)

Η Επιτροπή ζήτησε από τις γερμανικές αρχές να της υποβάλουν τις παρατηρήσεις τους. Βάσει των παρατηρήσεων αυτών θα αποφασίσει για τη συνέχεια που πρόκειται να δώσει στην εν λόγω υπόθεση.
ΓΡΑΠΤΗ ΕΡΩΤΗΣΗ E-3180/97 υποβολή: Αλέξανδρος Αλαβάνος (GUE/NGL) προς την Επιτροπή (13 Οκτωβρίου 1997)

Θέμα: Ατυχήματα στο δρόμο Τσακώνας - Καλαμάτας

Σε καταγγελία 12 προέδρων κοινοτήτων και των κατοίκων περιοχών από όπου διέρχεται ο αυτοκινητόδρομος «Τσάκωνα-Καλαμάτα» μήκους 30 χιλιομέτρων, αναφέρεται ότι λόγω διέλευσης μέσα από κατοικημένες περιοχές, ανυπαρξίας φωτεινής σηματοδότησης κακοτεχνιών και υπερβολικής ταχύτητας, έχουν προκληθεί τα τελευταία χρόνια ατυχήματα με 60 νεκρούς και δεκάδες βαριά τραυματισμένους. Η διέλευση του δρόμου μέσα από χωριά χωρίς τα στοιχειώδη πεζοδρόμια, και με έλλειψη φωτισμού, ορατότητας και ελέγχου, είναι ιδιαίτερα δύσκολη για τους πολίτες του, ιδιαίτερα τους υπερήλικες, τους μαθητές και τα παιδιά. Σε παραστάσεις των κατοίκων, η Περιφέρεια Πελοποννήσου εκτιμά ότι «η μόνη λύση που εξαλείφει το πρόβλημα είναι η παράκαμψη των κατοικημένων περιοχών με την κατασκευή νέου αυτοκινητόδρομου». Ερωτάται η Επιτροπή:

1. εάν έχει προταθεί από την περιφέρεια Πελοποννήσου η ένταξη του εν λόγω άξονα στο Β' ΚΠΣ και εν όψει της αναθεώρησης του και

2. εάν υπάρχει δυνατότητα παρέμβασης από το Β' ΚΠΣ για τον ανασχεδιασμό του δρόμου ή άλλες εναλλακτικές δυνατότητες.

Απάντηση της κας Wulf-Mathies εξ ονόματος της Επιτροπής (25 Νοεμβρίου 1997)

Η Επιτροπή ενημερώνει το Αξιότιμο Μέλος του Κοινοβουλίου ότι, σύμφωνα με τις πληροφορίες που διαθέτει, οι ελληνικές αρχές έχουν ήδη αναθέσει τις συμβάσεις όσον αφορά τις μελέτης για ορισμένα τμήματα του μελλοντικού αυτοκινητοδρόμου Τρίπολης-Καλαμάτας, μέρος του οποίου αποτελεί το τμήμα «Τσακώνα-Καλαμάτα». Πρόκειται για μία νέα χάραξη, η οποία δεν διέρχεται μέσω κατοικημένων περιοχών, όπως συμβαίνει με τον υπάρχοντα δρόμο, ο οποίος αποτελεί αντικείμενο καταγγελιών εκ μέρους των κατοίκων.

Δεδομένου ότι οι εν λόγω μελέτες δεν θα είναι έτοιμες πριν από το έτος 2000, η νέα αυτή χάραξη δεν μπορεί να αποτελέσει αντικείμενο συγχρηματοδότησης βάσει του Κοινοτικού Πλαισίου Στήριξης 1994-1999. Ωστόσο, οι ελληνικές αρχές θα μπορούσαν να υποβάλουν μία πρόταση συγχρηματοδότησης των μελετών βάσει της τρέχουσας περιόδου προγραμματισμού.

Εξάλλου, είναι προφανές ότι δεν εναπόκειται στην Επιτροπή να παρεμβαίνει στο θέμα της χάραξης των οδών που χρηματοδοτεί, και ακόμη λιγότερο αυτών, για τις οποίες δεν έχει ακόμη ζητηθεί η χρηματοδότηση.
ΓΡΑΠΤΗ ΕΡΩΤΗΣΗ E-3010/97 υποβολή: Graham Watson (ELDR) προς την Επιτροπή (1η Οκτωβρίου 1997)

Θέμα: Προγράμματα βιώσιμης γεωργικής ανάπτυξης

Γνωρίζει η Επιτροπή το σχέδιο «Tir Cymen»που εφαρμόζεται στην Ουαλλία για την υποστήριξη της βιώσιμης γεωργικής ανάπτυξης; Προτίθεται η Επιτροπή να υποστηρίξει ανάλογα προγράμματα;

Απάντηση του κ. Fischler εξ ονόματος της Επιτροπής (7 Νοεμβρίου 1997)

Η Επιτροπή ενέκρινε και συγχρηματοδοτεί το σχέδιο «Tir Cymen», στα πλαίσια του κανονισμού (ΕΟΚ) αριθ. 2078/92 ((ΕΕ L 215 της 30.07.1992. )) σχετικά με μεθόδους γεωργικής παραγωγής που συμμορφώνονται με τις απαιτήσεις προστασίας του περιβάλλοντος καθώς και με τη διατήρηση του φυσικού χώρου.

Η Επιτροπή έχει εγκρίνει την εφαρμογή άνω των 120 προγραμμάτων βιώσιμης γεωργικής ανάπτυξης σε ολόκληρη την Κοινότητα ενώ, παράλληλα, συντάσσεται έκθεση σχετική με την εφαρμογή του ανωτέρω κανονισμού.
ΓΡΑΠΤΗ ΕΡΩΤΗΣΗ E-3437/97 υποβολή: Cristiana Muscardini (NI) προς την Επιτροπή (31 Οκτωβρίου 1997)

Θέμα: Προφυλάκιση

Έχοντας υπόψη ότι η Ευρωπαϊκή Επιτροπή για τα Δικαιώματα του Ανθρώπου από το Στρασβούργο καταγγέλλει ως υπερβολική τη διάρκεια της προφυλάκισης που επεβλήθη στον Contrada και κατά τη γνώμη της, αντίθετη προς το άρθρο 5.3 της Ευρωπαϊκής Σύμβασης για τα δικαιώματα του ανθρώπου 7

έχοντας υπόψη ότι η υπερβολική διάρκεια της προφυλάκισης όχι μόνο θίγει τα δικαιώματα του ατόμου, αλλά και εκ των πραγμάτων αποτελεί εμπόδιο στην ταχεία διεξαγωγή των δικών και των σχετικών ερευνών,

ζητείται να καταρτισθεί εξεταστική επιτροπή για να ελέγξει σε ποιές ευρωπαϊκές χώρες επιβάλλεται προφυλάκιση μεγαλύτερης διάρκειας από την οριζόμενη από την Ευρωπαϊκή Σύμβαση για τα δικαιώματα του ανθρώπου, την οποία έχουν υπογράψει οι χώρες μέλη της ΕΕ.

Απάντηση της κας Gradin εξ ονόματος της Επιτροπής (15 Δεκεμβρίου 1997)

Η Επιτροπή δεν διαθέτει αρμοδιότητα εξέτασης των περιπτώσεων εικαζόμενης παράβασης της Ευρωπαϊκής Σύμβασης περί προστασίας των δικαιωμάτων του ανθρώπου από τα κράτη μέλη, όταν η εν λόγω νομοθεσία ή οι ενέργειες των εθνικών αρχών αφορούν τομέα που δεν εμπίπτει στο πεδίο εφαρμογής του κοινοτικού δικαίου.

Αυτό ακριβώς ισχύει όσον αφορά τη διάρκεια της προφυλάκισης στα κράτη μέλη.
ΓΡΑΠΤΗ ΕΡΩΤΗΣΗ E-3082/97 υποβολή: David Thomas (PSE) προς την Επιτροπή (2 Οκτωβρίου 1997)

Θέμα: Βοήθεια στους οπωροπαραγωγούς

Λόγω του μεγάλου παγετού των αρχών Απριλίου, πολλοί φρουτοπαραγωγοί στην ΕΕ έχασαν μεγάλο μέρος, αν όχι ολόκληρη την εσοδεία τους. Προτίθεται η Επιτροπή να χορηγήσει κάποιες ενισχύσεις στους παραγωγούς αυτούς;

Απάντηση του κ. Fischler εξ ονόματος της Επιτροπής (24 Οκτωβρίου 1997)

Η Επιτροπή έχει λάβει γνώση των προβλημάτων που προκάλεσε στους οπωροπαραγωγούς ο μεγάλος παγετός του Απριλίου 1997 αλλά δεν είναι σε θέση να τους χορηγήσει απευθείας βοήθεια για τις απώλειες που προκλήθηκαν. Κάθε κράτος μέλος μπορεί να χορηγήσει ενισχύσεις σε εθνικό επίπεδο, στο πλαίσιο του άρθρου 92 παράγραφος 2 σημείο β) της Συνθήκης περί Ιδρύσεως της Ευρωπαϊκής Κοινότητας.

Η Επιτροπή, αφού ενημερώθηκε σχετικά με τις μεγάλες φυσικές καταστροφές που έπληξαν διάφορες περιοχές της Κοινότητας, αποφάσισε πρόσφατα να προβεί σε αλλαγές, στα πλαίσια του επιχειρησιακού προγράμματος σχετικά με τις οργανώσεις των φρουτοπαραγωγών (κανονισμός (ΕΚ) αριθ. 1501/97 της 29ης Ιουλίου 1997 ((ΕΕ L 202 της 30.07.1997. ))), για τον περιορισμό των συνεπειών ανάλογων καταστροφών στην εφαρμογή και τη χρηματοδότηση των επιχειρησιακών προγραμμάτων.

Η εν λόγω τροπολογία σημαίνει ότι, σε περίπτωση που οι εθνικές αρχές καταγράψουν φυσική καταστροφή, η αξία της διατιθέμενης στην αγορά παραγωγής μιας οργάνωσης παραγωγών θεωρείται ότι ισούται με τουλάχιστον 70 % μιας θεωρητικής μέσης τιμής που υπολογίζεται βάσει της υπό εξέταση περιοχής, της μέσης απόδοσης και της μέσης τιμής που πέτυχε η οργάνωση παραγωγών για το υπό εξέταση προϊόν τα τρία έτη που προηγούνται της φυσικής καταστροφής, αντί του ενός έτους.

Παράλληλα, στους στόχους 1 και 5β αναφέρονται οι περιοχές τις οποίες προτίθεται να ενισχύσει η Επιτροπή για την αποκατάσταση των μέσων προστασίας της γεωργίας και των δασών που επλήγησαν από φυσικές καταστροφές. Η επιτροπή παρακολούθησης του αντίστοιχου Κοινοτικού Πλαισίου Στήριξης (ΚΠΣ) ή του Ενιαίου Εγγράφου Προγραμματισμού (ΕΕΠ) μπορούν να αποφασίσουν για τη διάθεση μέρους της χρηματοδότησης γι'αυτό το σκοπό στο πλαίσιο των υφιστάμενων πιστώσεών τους.
ΓΡΑΠΤΗ ΕΡΩΤΗΣΗ E-3147/97 υποβολή: Kirsten Jensen (PSE) προς την Επιτροπή (13 Οκτωβρίου 1997)

Θέμα: Συμφωνία μεταξύ ΕΕ και Ελβετίας στον τομέα των μεταφορών

Τελευταία, διεξάγονται διαπραγματεύσεις ενόψει της σύναψης συμφωνίας μεταξύ ΕΕ και Ελβετίας στον τομέα των μεταφορών και, ειδικότερα, σχετικά με τα εμπορεύματα υπό διαμετακόμιση. Η ΕΕ δεν συμφωνεί με τα τέλη που η Ελβετία θέλει να επιβάλει για τη διέλευση των εμπορευμάτων από το έδαφός της.

Δεδομένου ότι η Πράσινη Βίβλος «προς μια δίκαιη και αποτελεσματική φορολόγηση στον τομέα των μεταφορών» συνιστά σαφώς την καθιέρωση τέτοιου τύπου τελών, μπορεί να δηλώσει η Επιτροπή γιατί δεν υποστηρίζει την Ελβετία στο θέμα αυτό;

Απάντηση του κ. Kinnock εξ ονόματος της Επιτροπής (18 Νοεμβρίου 1997)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση P-3073/97 της κας Riis Jorgensen ((ΕΕ C 117 της 16.4.1998, σελ. 147. )).
ΓΡΑΠΤΗ ΕΡΩΤΗΣΗ E-3367/97 υποβολή: Josι Garcνa-Margallo y Marfil (PPE) προς την Επιτροπή (22 Οκτωβρίου 1997)

Θέμα: Πλημμύρες στην ΕΕ: Νέα κοινοτική πρωτοβουλία

Οι πλημμύρες της τελευταίας εβδομάδας του Σεπτεμβρίου στη μεσογειακή ακτή της Ισπανίας προκάλεσαν σημαντικές υλικές ζημίες, αλλά και ανθρώπινα θύματα. Οι υλικές ζημίες στις Αυτόνομες Διοικητικές Περιφέρειες της Βαλένθια, της Μούρθια και της Ανδαλουσίας υπολογίζονται σε 20 δισεκ. πεσέτες, σύμφωνα με τους πρώτους υπολογισμούς της Ένωσης Μικροκαλλιεργητών.

Οι φυσικές αυτές καταστροφές δεν είναι σποραδικές 7 επαναλαμβάνονται περιοδικά, εξαιτίας των γεωμορφολογικών και κλιματολογικών χαρακτηριστικών της περιοχής και επεκτείνονται και σε άλλα κράτη μέλη, όπως η Γαλλία και η Ιταλία. Επιπλέον, έχουν σοβαρότατες περιβαλλοντικές συνέπειες, διότι επιταχύνουν τη διάβρωση του εδάφους και την αποδάσωση, σε περιοχές που ήδη βρίσκονται σε πολύ προχωρημένο στάδιο οικολογικής υποβάθμισης.

Προτίθεται η Επιτροπή να προτείνει ένα νέο κονδύλιο για ειδικές ενισχύσεις ή μια νέα κοινοτική πρωτοβουλία, για τη χρηματοδότηση ενός σχεδίου δράσης, με τη συμμετοχή των ενδιαφερομένων αρχών, με στόχο την πρόληψη των καταστροφών αυτών και τη διόρθωση της βλάβης στο περιβάλλον;

Απάντηση του κ. Fischler εξ ονόματος της Επιτροπής (28 Νοεμβρίου 1997)

Η Επιτροπή εκφράζει όλη της τη συμπαράσταση προς τους πληθυσμούς των περιοχών που επλήγησαν από τις πλημμύρες του Σεπτεμβρίου 1997. Συμμερίζεται επίσης τη γνώμη ότι πρόκειται για μη σποραδικά συμβάντα, για τα οποία επιβάλλεται παρέμβαση προληπτικού χαρακτήρα και ιδιαίτερη προσπάθεια εκ μέρους των αρχών.

Προς τον σκοπό αυτό, στο πλαίσιο των ενεργειών προστασίας που αναλαμβάνονται από τους πολίτες, η Επιτροπή ενθαρρύνει την ανταλλαγή εμπειριών μεταξύ των εμπειρογνωμόνων των κρατών μελών, καθώς και την έρευνα και την παγιοποίηση νέων γνώσεων, μέσω των σχεδίων. Επιπλέον, μία πρόταση προγράμματος δράσης βρίσκεται προς το παρόν υπό συζήτηση στο Συμβούλιο.

Επιπλέον, η Επιτροπή συγχρηματοδοτεί βάσει των επιχειρησιακών προγραμμάτων που εντάσσονται στο κοινοτικό πλαίσιο στήριξης παρεμβάσεις που αφορούν την πρόληψη της διάβρωσης.

Οι περιφερειακές αρχές της Valencia, Murcia και της Ανδαλουσίας, αφενός και η ισπανική κυβέρνηση, αφετέρου, μπορούν να αποφασίσουν με την Επιτροπή, στο πλαίσιο της εταιρικής σχέσης, την παροχή ενός μέρους των κοινοτικών πιστώσεων που διατέθηκαν υπέρ των περιφερειών αυτών βάσει των διαρθρωτικών ταμείων για την ανασύσταση του δυναμικού παραγωγής και των υποδομών που έχουν υποστεί ζημίες από τις πλημμύρες.
ΓΡΑΠΤΗ ΕΡΩΤΗΣΗ E-3321/97 υποβολή: Joaquνn Sisσ Cruellas (PPE) προς την Επιτροπή (20 Οκτωβρίου 1997)

Θέμα: Τηλεόραση και κουφοί πολίτες της Κοινότητας

Η δυνατότητα χρησιμοποίησης της τηλεόρασης ως μέσου ενημέρωσης και αναψυχής από τους κουφούς έχει όλο και μεγαλύτερη σημασία, δεδομένου ότι δεν υπάρχουν πραγματικές τεχνικές δυσκολίες που εμποδίζουν την προσαρμογή της τηλεόρασης στις ανάγκες των ατόμων με προβλήματα ακοής, παρόλο που ο ρυθμός και ο τρόπος με τον οποίο πραγματοποιείται αυτή η προσαρμογή στα διάφορα κράτη μέλη της Ένωσης διαφέρει κατά πολύ.

Θα μπορούσε η Επιτροπή να με πληροφορήσει εάν διατίθεται κάποιο είδος ενισχύσεων για την αύξηση του αριθμού των εκπομπών που μεταδίδονται από τις ευρωπαϊκές τηλεοράσεις και που απευθύνονται στους κουφούς;

Απάντηση του κ. Oreja εξ ονόματος της Επιτροπής (27 Νοεμβρίου 1997)

Η εισαγωγή υποτίτλων στα τηλεοπτικά προγράμματα είναι, σε μερικά κράτη μέλη, η συνήθης μέθοδος για τη μετάφραση ξενόγλωσσων προγραμμάτων στην εθνική γλώσσα. Οι υπότιτλοι επίσης χρησιμεύουν ως το κύριο μέσο για την προσαρμογή των προγραμμάτων στις ειδικές ανάγκες των ατόμων με προβλήματα ακοής.

Μεταξύ των κινήτρων που παρέχει το πρόγραμμα MEDIA II είναι ένα σχέδιο στήριξης με τη μορφή δανείων για τη διακρατική διανομή οπτικοακουστικών προγραμμάτων, στα οποία περιλαμβάνονται και τα τηλεοπτικά προγράμματα. Κατά γενικό κανόνα όμως, οι δαπάνες μεταγλώττισης και εισαγωγής υποτίτλων δεν επιστρέφονται. Κατά συνέπεια, και παρά το γεγονός ότι η απόφαση του Συμβουλίου 95/563/ΕΚ της 10ης Ιουλίου 1995 σχετικά με την εφαρμογή ενός προγράμματος ενθάρρυνσης της ανάπτυξης και διανομής των ευρωπαϊκών οπτικοακουστικών έργων (MEDIA II - Ανάπτυξη και διανομή) (1996-2000) ((ΕΕ L 321 της 30.12.1995. )) δεν καθορίζει ρητώς στόχους στήριξης της προσαρμογής προγραμμάτων για άτομα με προβλήματα ακοής, το πρόγραμμα, με τα κίνητρα που παρέχει υπέρ της αύξησης της διακρατικής διανομής τηλεοπτικών προγραμμάτων, συμβάλλει έμμεσα στην αύξηση της παραγωγής προγραμμάτων προσαρμοσμένων στην εν λόγω κατηγορία ατόμων.
ΓΡΑΠΤΗ ΕΡΩΤΗΣΗ E-3455/97 υποβολή: Marjo Matikainen-Kallstrφm (PPE) προς την Επιτροπή (31 Οκτωβρίου 1997)

Θέμα: Συμβολή του καπνού στη δημιουργία εξάρτησης από τη νικοτίνη

Η εμπεριεχομένη στα προϊόντα καπνού νικοτίνη είναι μια ουσία η οποία επηρεάζει το κεντρικό νευρικό σύστημα και προκαλεί εξάρτηση η οποία δύναται να συγκριθεί με αυτήν που προκαλούν π.χ. η ηρωΐνη και η κοκαΐνη. Ενώ τα ανώτατα όρια περιεκτικότητας σε δηλητηριώδεις ουσίες των προϊόντων καπνού αφορούν την ποσότητα της πίσσας, για τη νικοτίνη δεν έχουν καθορισθεί κοινές ευρωπαϊκές οριακές τιμές. Οι εν ισχύι σχετικές διατάξεις καθιστούν υποχρεωτική μόνο την αναγραφή επί των συσκευασιών των προϊόντων της περιεκτικότητάς τους σε νικοτίνη. Η επικρατούσα κατάσταση είναι παράλογη δεδομένου ότι η νικοτίνη είναι ακριβώς η ουσία η οποία προκαλεί εξάρτηση συμβάλλοντας, ούτως, στη συνέχιση της κατανάλωσης καπνού.

Αναφορικά με τα ανωτέρω ερωτώ, ποιά συγκεκριμένα μέτρα, και βάσει ποίου χρονοδιαγράμματος, προτίθεται να λάβει η Επιτροπή προκειμένου να καθορίσει, μέσω της κοινοτικής νομοθεσίας, τα ανώτατα όρια περιεκτικότητας σε νικοτίνη των προϊόντων καπνού;

Απάντηση του κ. Flynn εκ μέρους της Επιτροπής (24 Νοεμβρίου 1997)

Η Επιτροπή ενέκρινε μια ανακοίνωση για την πρόληψη του καπνίσματος στις 18 Δεκεμβρίου 1996 ((COM(96)609 τελικό. )). Στην ανακοίνωση αυτή επισημαίνονται πολλές πολιτικές επιλογές σε κοινοτικό επίπεδο, συμπεριλαμβανομένης της άποψης ότι ο εθισμός στη νικοτίνη πρέπει να θεωρείται εξάρτηση, επιτρέποντας έτσι την αντιμετώπιση του προβλήματος μέσω των σχετικών προγραμμάτων που διαθέτει η Κοινότητα για τη δημόσια υγεία. Προτείνεται επίσης να υπάρχει μια ανώτατη τιμή περιεκτικότητας των τσιγάρων σε νικοτίνη. Όσον αφορά τις επιλογές για τη βελτίωση της συνεργασίας μεταξύ των κρατών μελών, η ανακοίνωση της Επιτροπής προτείνει την παροχή στους καπνιστές, σε χαμηλή τιμή ή δωρεάν, παρασκευασμάτων που θα τους βοηθήσουν να σταματήσουν το κάπνισμα (τσίχλες νικοτίνης, έμπλαστρα νικοτίνης κ.α.).

Η ανακοίνωση υποβλήθηκε στο Κοινοβούλιο προς γνωμοδότηση. Η Επιτροπή θα εξετάσει τις αντιδράσεις που θα υπάρξουν ως προς το κείμενο και βάσει των διαπιστώσεων που θα προκύψουν από αυτήν θα προχωρήσει στην υποβολή των απαραίτητων προτάσεων για ενέργειες και μέτρα που θα πρέπει να εφαρμοστούν.